Columbia - Gruparea ELN anunță că a eliberat toți ostaticii, potrivit acordului convenit cu guvernul, informează Rador Radio România.
Rebelii din cadrul grupării columbiene ELN (Armata de Eliberare Națională - ELN) au anunțat vineri că au eliberat toți ostaticii în baza unui acord încheiat cu guvernul țării pentru a pune capăt practicii răpirilor pentru răscumpărare.
"Comandamentul Central a ordonat eliberarea tuturor persoanelor deținute în scopuri economice, toate unitățile ELN au fost revizuite și ordinul a fost respectat în totalitate", a transmis ELN printr-un comunicat postat pe pagina sa de internet.
Cele două părți au convenit la începutul lunii februarie să prelungească acordul bilateral privind încetarea focului, iar rebelii s-au angajat să pună capăt unei practici de lungă durată de răpiri pentru răscumpărare. Guvernul și gruparea ELN au anunțat luni că au avut o întâlnire pe fondul dificultăților legate de discuții și vor continua negocierile în aprilie.